KOMMISSIONENS BESLUTNING af 9. december 1997 om etablering af et pilotdatasystem for sundhedsstyring i svinebruget (INFOPORC) i Frankrig (EØS-relevant tekst) (98/5/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), senest ændret ved beslutning 94/370/EF (2), særlig artikel 37, stk. 2, og

ud fra følgende betragtninger:

De franske myndigheder har bedt Kommissionen om at fastsætte et EF-tilskud til etablering af et pilotdatasystem for sundhedsstyring i svinebruget (INFOPORC) i Frankrig;

systemet omfatter, at der føres bog over dyreholdet, og at flytninger af dyr identificeres; en sådan foranstaltning falder ind under artikel 37 i beslutning 90/424/EØF;

med oprettelsen af dette system tages der sigte på at styre sundhedstiltag ved løbende formidling af oplysninger om besætningernes sundhedsstatus og kontrol med til- og afgang af dyr; oprettelsen vil bidrage til at fremme identificering og eftersporing af dyrs flytninger med henblik på at hæve EF's dyresundhedsniveau, og det falder dermed ind under et af EF's hovedmål;

de franske myndigheder har overdraget det til Association Régionale Interprofessionnelle Porcine de Bretagne (ARIP) at iværksætte dette pilotdatasystem under de offentlige myndigheders kontrol og tilsyn;

det er vigtigt, at der til sin tid foretages en vurdering af henholdsvis systemets oprettelse og dets resultater med hensyn til dyresundheden for at undersøge muligheden for at udbrede systemet;

der bør fastsættes bestemmelser om tilrettelæggelse af foranstaltningen og regler for EF-tilskuddet;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I forbindelse med denne beslutning er den ansvarlige tekniske myndighed Association Régionale Interprofessionnelle Porcine de Bretagne (ARIP) repræsenteret ved dens formand.

ARIP arbejder under generelt tilsyn fra Ministeriet for Landbrug, Fiskeri og Levnedsmidler.

Ganske særligt gælder følgende:

- sundhedsaspekterne henhører under veterinærdirektoraterne for Côtes d'Armor, Finistère, IIIe et Vilaine samt Morbihan

- de tekniske identifikationsaspekter henhører under departementsinstanserne for husdyrbrug i Côtes d'Armor, Finistère, IIIe et Vilaine samt Morbihan

- de finansielle aspekter overvåges af Direction régionale de l'Agriculture et de la Forêt de Bretagne.

Artikel 2

Den ansvarlige myndighed forpligter sig til følgende:

- At udarbejde, udvikle og iværksætte et pilotdatasystem for sundhedsstyring i svinebruget (INFOPORC), hvis indhold og tidsplan er nærmere angivet i bilag I.

Foranstaltningen indledes på datoen for meddelelsen af denne beslutning og afsluttes den 31. december 1998.

- At forelægge Kommissionen og medlemsstaterne samlet i Den Stående Veterinærkomité en etaperapport pr. 1. juni 1998, og en slutrapport pr. 31. marts 1999.

Artikel 3

1. EF-tilskuddet fastsættes til 20 % af de støtteberettigede udgifter, dog højst 200 000 ECU.

2. De i stk. 1 omhandlede udgifter omfatter følgende:

- anskaffelse og installation af maskinel (centrale servere, arbejdsstationer for brugerne)

- indkøb og udvikling af programmel

- udgifter til igangsættelse af systemet (generel indkøring, indkøring af programmel, brugerkurser)

- udgifter til vedligeholdelse og slutvurdering.

Artikel 4

1. EF-tilskuddet udbetales til de franske myndigheder efter forelæggelse af bilag. Disse indsendes til Kommissionen af de franske myndigheder.

2. Den skønnede tidsplan for udgifterne er følgende:

- 1997: 35 %

- 1998: 65 %.

3. Der kan på anmodning af de franske myndigheder udbetales et forskud på indtil 40 % af det totale EF-tilskud. Anmodningen skal indgives af den franske myndighed inden den 15. december 1997.

4. Bilagene skal forelægges senest den 30. juni 1999.

Artikel 5

På grundlag af den ansvarlige myndigheds slutrapport udarbejder Kommissionen en oversigt over systemet for sundhedsstyring i svinebruget, som den forelægger for medlemsstaterne samlet i Den Stående Veterinærkomité.

Ud fra denne oversigt kan der eventuelt træffes en ny beslutning om tilpasning af systemet.

Artikel 6

Denne beslutning er rettet til Den Franske Republik.

Udfærdiget i Bruxelles, den 9. december 1997.

På Kommissionens vegne

Franz FISCHLER

Medlem af Kommissionen

(1) EFT L 224 af 18. 8. 1990, s. 19.

(2) EFT L 168 af 2. 7. 1994, s. 31.

BILAG I

Pilotdatasystemet er udarbejdet med henblik på bekæmpelse af Aujeszky's sygdom. Det er en erfaring for iværksættelsen af et standardiseret sundhedsstyringssystem i områder med meget tæt belægning af dyr.

Den valgte systemarkitektur vil kunne tjene som referencegrundlag for færdigudvikling af systemer for databaser med filer for husdyrbrug og flytninger af dyr.

Projektet indgår som led i de foranstaltninger, der går ud på at kunne identificere og efterspore dyrs flytninger, således at deres sundhedsstatus kan overvåges, og man derved kan bidrage til en forbedring af bedrifternes sundhedsniveau.

1. Indhold

Den valgte løsning omfatter to væsentlige foranstaltninger.

- registrering af svinebedrifter

- identificering af flytninger af dyr

De to foranstaltninger tager sigte på at styre sundhedsforanstaltninger ved løbende formidling af oplysninger om besætningernes sundhedsstatus og kontrol med til- og afgang af dyr.

A. Registrering af svinebedrifter

Registreringen af svinebedrifter hviler på, at der oprettes en fælles referencefil. Alle partnere (veterinærtjenester, laboratorier, svinebrugskonsulenter, producentsammenslutninger og dyrlæger) forpligter sig til at bidrage til ajourføringen af denne referencefil ved pr. edb at meddele de oplysninger, de har til rådighed. Der gælder valideringsregler. Oplysningerne indlæses via et tilpasset skema (identifikation af svinebedriften, geografiske angivelser, virksomhedsart, sundhedsoplysninger osv.).

Adgang til den fælles referencefil er bestemt af den enkelte partners opgaver og beføjelser.

Datasystemet omfatter teleforbindelse mellem lokaliteterne (ca. 40) og et centralsystem for dataadministration.

B. Identificering af flytninger af dyr

Systemet vil til sin tid identificere samtlige flytninger af svin.

I første etape vil der blive lagt vægt på at identificere flytninger af smågrise (fra avlsbesætninger til fedebesætninger).

Til at identificere flytninger af svin gælder samme ordning som den, der er truffet for registrering af svinebedrifter. Skemaet omfatter for hver flytning oplysninger om oprindelsesbedriften, bestemmelsesbedriften og transportomstændighederne.

2. Tidsplan

A. Første etape: datoen for meddelelsen af denne beslutning til 1. maj 1998

Denne etape omfatter:

- færdigudvikling af programmel (applikations- og kommunikationsprogrammel)

- køb og installation af maskinel (servere, netlokaliteter)

- køb og installation af kommunikationsmateriel (modemer osv.)

- udarbejdelse af den fælles referencefil

- gennemførelse af test omfattende specifikke områder.

B. Anden etape: 1. maj 1998 til 31. december 1998

Denne etape er en operationel fase. Formålet er:

- at kontrollere, at systemet fungerer korrekt

- at afhjælpe eventuelle mangler

- at foretage en vurdering såvel af de tekniske aspekter som af, hvad systemet bibringer sundhedsstyringen i svinebruget.

BILAG II

OMKOSTNINGSSKØN

Alle operationer vil blive genstand for udbud i henhold til de gældende retsforskrifter.

>TABELPOSITION>